### Aftale mellem

[Kollegienavn, evt. en forening]

[adresse]

[postnr+by]

(herefter kaldet **kollegiet**)

### Og

**DeiC**

DTU, Bygn. 305

2800 Lyngby

CVR 30060946

### om tilslutning af kollegiet til Forskningsnettet

### 1. Forskningsnettet

Forskningsnettet er en aktivitet, der er defineret i finanslovens §19.17.06.11, og som forsyner de tilsluttede parter med internetforbindelse og en række tjenester.

### 2. Styring og brugerindflydelse

Bestyrelsen for DeIC (Danish e-Infrastructure Cooperation), der består af 7 medlemmer, bestemmer over alle dele af Forskningsnettet således som det er beskrevet i vedtægterne for DeIC. Nærmere information herom kan findes på DeIC’s websted [www.deic.dk](http://www.deic.dk).

**3. Forskningsnettets ydelser**

De ydelser som kollegiet kan modtage fra Forskningsnettet, fastlægges løbende af bestyrelsen, og er nærmere beskrevet på Forskningsnettets websted. For tiden er disse ydelser væsentligst:

* Forsyning af brugerne med internettrafik, herunder opkobling via Nordunet A/S til den overordnede europæiske forskningsnetinfrastruktur, GÉANT.
* Forskningsnettets CERT-tjeneste, der behandler og forebygger IT-sikkerhedsproblemer
* En række tjenester til opkobling og online samarbejde, herunder forskellige former for videokonferencetjenester

De nærmere tekniske beskrivelser, samt beskrivelser af acceptabel brug, serviceniveau (SLA) og øvrige driftsforhold findes på Forskningsnettets websted.

I et punkt hvor Forskningsnettet i forvejen tilslutter brugere (point of presence) stiller DeiC et passende netværksinterface til rådighed for Kollegiet. Kollegiet vil som udgangspunkt få tildelt et net på 8 Ipv4-adresser samt en Ipv6 /48. Afvigelser fra dette kan aftales I konkrete tilfælde.

**4. Kollegiets forpligtelser**

1. Kollegiet sørger selv for – uafhængigt af denne aftale – at etablere forbindelse til et punkt hvor Forskningsnettet i forvejen tilslutter brugere (point of presence).
2. Kollegiet udfylder Appendix A med de relevante kontaktoplysninger, og sørger for at meddele DeiC så snart nogle af disse kontaktadresser evt. ændrer sig. Det kan ske ved at sende en mail til [netdrift@deic.dk](mailto:netdrift@deic.dk).
3. Kollegiet forpligter sig til at overholde reglerne for brugen af Forskningsnettet, således som de findes på [www.deic.dk](http://www.deic.dk)
4. Uanset de i c) nævnte regler aftales det selvstændigt mellem parterne, at hverken Forskningsnettet eller den enkelte tilsluttede institution på Forskningsnettet påtager sig noget som helst ansvar for kollegiets eller dets medlemmers og afledte brugeres krænkelser af tredjemands rettigheder. Kollegiet forpligter sig til at friholde Forskningsnettet og/eller den enkelte medlemsinstitution under Forskningsnettet fuldt ud og endeligt for et hvert krav, der som følge af denne aftale eller dataudveksling mellem Forskningsnettet og kollegiet i øvrigt måtte blive rettet mod Forskningsnettet eller den enkelte tilsluttede institution på Forskningsnettet.
5. I forbindelse med evt. misbrug eller overtrædelse af reglerne, skal kollegiet reagere omgående på henvendelser fra Forskningsnet-CERT og fra evt. mellemliggende institution. Dette håndteres ved at kollegiet sørger for at svare på den mailadresse, der er anført som abuse-kontakt i Appendix A. Såfremt Kol-X-net ikke straks griber ind overfor påtalt misbrug, kan Forskningsnettet eller en evt. mellemliggende institution uden yderligere varsel lukke forbindelsen, og den genåbnes tidligst så snart det påtalte forhold er bragt i orden.  
   Kollegiet vil blive registreret I RIPE-databasen som bruger af de tildelte netværksadresser. Abuse-adressen I denne database vil blive abuse@cert.dk, som vil videreformidle evt. klagesager på Forskningsnettets vegne.
6. Forskningsnet-CERT modtager lejlighedsvis kendelser fra domstole med begæring om at udlevere informationer om brugere af et givent ip-nummer på et givent tidspunkt. Kollegiet er forpligtet til at oplyse de efterspurgte informationer omkring brugere, samt iagttage tavshedspligt omkring forespørgslen. Det er alene Forskningsnet-CERT som besidder og har kendskab til begæringens indhold, idet en begæring fra en domstol ofte alene er rettet til DeiC (Forskningsnet-CERT)

**5. Betaling**

Der opkræves et fast vederlag, (flat-rate), på 9,60 DKK plus moms pr. måned pr. værelse/lejemål for denne tilslutning, som betales årligt i tredje kvartal. Regulering af antal værelser/lejemål opgøres pr 1. april hvert år.

**6. Opsigelsesfrister**

Aftalen kan opsiges af kollegiet med 3 måneders varsel til udløb af et kvartal, og af DeiC med 12 måneders varsel til udløb af et kvartal.

### 7. Underskrifter

For DeIC: For kollegiet:

Dato Underskrift Dato Underskrift

**Appendix A**

**Kontaktpersoner og adresser**

|  |  |  |  |  |
| --- | --- | --- | --- | --- |
| **Kontaktperson** | **Adresse** | **E-mail** | **URL** | **Telefon** |
| Formand/ansvarlig |  |  |  |  |
| Administrativ kontakt (regninger) |  |  |  |  |
| Abuse-kontakt |  | [abuse@kolXnet.dk] | [www.kolXnet.dk/procedure] |  |
| Teknisk kontakt (daglige problemer) |  |  |  |  |

**Skitse af tilslutning og routeroplysninger**